Vytautas Mizaras

(g. 1974 m. rugpjūčio 20 d. Babruose, Lazdijų rajonas) – Lietuvos teisininkas. Konstitucinio Teismo teisėjas, VU TF Privatinės teisės katedros vedėjas, profesorius.

Biografija  
Baigė Avižienių pradžios mokyklą, 1992 m. – Veisiejų vidurinę mokyklą (pastarąją aukso medaliu). 1992–1997 m. studijavo VU Teisės fakultete, įgijo teisininko kvalifikaciją. Gavęs stipendiją, 1997–1998 m. studijavo Frankfurto universitete, labai gerai () baigė podiplomines teisės studijas, teisės magistras (LL. M.).

1998–2002 m. studijavo VU Teisės fakulteto doktorantūroje, 2002 m. gegužės 23 d. apgynė disertaciją tema „Civiliniai autorių teisių gynimo būdai“ (vėliau išleido to paties pavadinimo monografiją), socialinių mokslų (teisės krypties) daktaras. 2009 m. gegužės 5 d. atliko habilitacijos procedūrą (tyrimo tema „Autorių teisių apsaugos ir kitų intelektinės nuosavybės teisių gynimo teoriniai ir praktiniai aspektai“).

Gavęs stipendijas (skirtas jauniesiems mokslininkams), stažavosi Pavijos universitete (tyrimų apsikeitimų ES Phare programa, Italija, 1999), J. V. Gėtės universitete (Vokietija, 2003 m., 2006 m. sausio mėn.), Miuncheno Makso Planko intelektinės nuosavybės, konkurencijos ir mokesčių teisės institute (Vokietija, 2001 m. birželio-gruodžio mėn., 2006 m. liepos-rugsėjo mėn., 2007 m. rugpjūčio-lapkričio mėn., 2008 m. liepos-gruodžio mėn., 2010 m. liepos-gruodžio mėn.).

Nuo 1997 m. rugsėjo 1 d. VU Teisės fakulteto asistentas, nuo 2002 m. balandžio 1 d. lektorius, 2003–2015 m. rugpjūčio 31 d. VU Teisės fakulteto Civilinės teisės ir civilinio proceso katedros (nuo 2009 m. rugsėjo 1 d. – VU TF Privatinės teisės katedros) vedėjas. VU Teisės fakultete dėsto teisės specialybės kursus (intelektinės nuosavybės teisė, prievolių teisė, deliktų teisė). 

1999 m. rugsėjo mėn. – 2001 m. liepos mėn. LR teisingumo ministro patarėjas civilinės teisės ir civilinio proceso klausimais (koordinavo LR civilinio kodekso projekto ir LR civilinio proceso kodekso projekto rengimą ir priėmimą), Pretendentų į teisėjus egzamino komisijos narys (2002–2005 m.); 2002 m. spalio 17 d. – 2006 m. praktikuojantis advokatas, advokatų profesinės bendrijos „Jurevičius, Bartkus ir partneriai“ vadybininkas, patarėjas (sritis – verslo teisė).

Dalyvauja tarptautiniuose mokslo projektuose.

LR civilinio kodekso komentarų, įvairių knygų bendraautoris. Skelbia straipsnius intelektinės nuosavybės teisės, atskirų sutarčių rūšių temomis Lietuvos ir užsienio teisės mokslo leidiniuose.

Moka vokiečių, rusų, anglų kalbas, turi prancūzų kalbos pagrindus.

Bibliografija  
 Autorių teisės: civiliniai gynimo būdai (monografija).
 The structure of intellectual property law: can one size fit all? (Red. Annette Kur, Vytautas Mizaras, 2011)

Narystė profesinėse organizacijose 
 Lietuvos advokatūra (buvo)
 Nuo 2007 m. International Association for the Advancement of Teaching and Research in Intellectual Property (ATRIP)

Apdovanojimai 
 2013 m. „Nacionaliniai lygybės ir įvairovės apdovanojimai“ Metų pergalė (už apgintą piliečių susirinkimų laisvę);
 2015 m. Lietuvos didžiojo kunigaikščio Gedimino ordino Riterio kryžius;
 2019 m. Italijos Respublikos vado ordinu „Už nuopelnus“.

Šaltiniai 

Lietuvos verslo teisės advokatai
Autorių teisių mokslininkai